बीमा के रकम के लालच में एगो युवक कथित तौर प अपना पत्नी के हत्या क देलस अवुरी घर में ताला लगा के फरार हो गईल। ए मामला में महिला के पति समेत ससुराल के पांच लोग के खिलाफ नामजद प्राथमिकी दर्ज भईल बा।
बिहार में मुजफ्फरपुर के सकरा थाना में बहरामपुर निवासी विकास कुमार आ समस्तीपुर जिला के मुफ्फ़सिल थाना क्षेत्र के निवासी स्वर्गीय रामश्रेष्ठ राय के बेटी पम्मी कुमारी के बिआह 15 साल पहिले भईल रहे। बिआह के बाद पम्मी एगो बेटा आ बेटी के जन्म दिहली।
पम्मी कुमारी के महतारी गीता देवी के मुताबिक कम दहेज मिलला के चलते उनुका बेटी संगे ससुराल के लोग बढ़िया व्यवहार ना करत रहले जबकि उनुकर दामाद विकास कुमार हमेशा क़हत रहले कि उ पम्मी के आठ लाख के बीमा करवले बाड़े अवुरी उनुका के मार के दहेज के रकम पूरा क लिहे।
ससुराल में लगातार खटपट आ मारपीट से तंग आके पम्मी कुमारी अधिकांश समय अपना नईहर रहत रहली अवुरी कबो-कबो अपना ससुराल जात रहली। गीता देवी बतवली कि पम्मी 22 मई के अपना पिता के मौत के खबर सुन के नईहर आईल रहली, जवना के दु दिन बाद 24 मई के उनुकर दामाद फोन क के पम्मी के तुरंत ससुराल बोला लेले।
पम्मी अपना दुनो संतान के नईहर में छोड़ के ससुराल चल गईली। गीता देवी कहली कि 26 मई के सबेरे उनुकर दामाद विकास कुमार फोन क के कहले कि पम्मी कवनो दोसरा मर्द संगे भाग गईल बाड़ी, लेकिन कुछ देरी के बाद विकास फेर फोन कईले अवुरी बतवले कि पम्मी के मौत हो गईल बा।
बेटी के मौत के खबर सुनके गीता देवी जब अपना परिवार के कुछ सदस्य संगे पम्मी के ससुराल पहुंचली त देखली कि पम्मी के ससुराल के मकान में ताला बंद बा अवुरी परिवार के सभ लोग फरार बाड़े।
पुलिस ए मामला में गीता देवी के बयान प विकास कुमार, राजाराम ठाकुर, गोविंद ठाकुर, राजाराम ठाकुर के पत्नी शांति देवी आ गोविंद ठाकुर के पत्नी प्रतिमा देवी प पम्मी कुमारी के हत्या के आरोप लगावत मामला दर्ज कईले बिया।
गीता देवी अपना बयान में कहले बाड़ी कि उनुकर दामाद विकास बीमा के आठ लाख रुपया पावे खाती उनुका बेटी के हत्या क देले बाड़े, जबकि ए साजिश में विकास के परिवार के बाकी लोग उनुकर साथ देले बाड़े।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva